
Excentrikus mintakollekció tervezése

A dolgozat témája olyan nyomott minták tervezése, amelyek egymással kapcsolatban állnak, és egy térben is jól használhatóak. A kollekció a Gardénia által kiírt pályázat követelményei szerint készült, de több változatot és néhány gyakorlati alkalmazást is tartalmaz. 2013/14 textiltrendekhez igazodnak, azon belül az „excentrikus” típus hívószavaira felelnek.
Az elsődleges ihletet William Morris és az Arts & Crafts mozgalom tapétái és kárpitjai szolgáltatták, valamint az Art Nouveau lendületes virágmintái. A virág formája a pünkösdrózsán alapszik, egy magyar népdal inspirálta.
A pályázat két tervet kért, egyet fényáteresztő- és egyet sötétítőfüggönyre. Ez a mintakollekció három darabból áll. Első darabja egy all-over minta, nagyméretű virágmotívumokkal. A második egy csíkos hatású, szárakból és indákból összeálló minta. A harmadik egy visszafogottabb, apró bimbókból álló minta, csak ez rendelkezik a fényáteresztő függönyök világos alapszínével. Ezen kívül van egy bordűr, amely leginkább a harmadik mintával alkalmazható.
A pályázati kiírás szerint, készült két kolorit is, egy földszínekkel és egy kötetlen. Én egy monokróm kolorit mellett döntöttem, annak eleganciája és egyszerűsége miatt.
A dolgozat leírja a kollekció számítógépes tervezését és összeállítását, magában foglalva a választott raportokat és a lehetséges nyomási technológiákat is.



